***Javaslat a***

***„Lébényi Szent Jakab Plébániatemplom”***

***Győr-Moson-Sopron Megyei Értéktárba***

***történő felvételéhez***

Készítette:

.............................................................

Gulyásné Kaszás Marianna elnök

**Lébényi Települési Értéktár Bizottság**

Lébény, 2020. október 15.

**I. A JAVASLATTEVŐ ADATAI**

1. A javaslatot benyújtó (személy/intézmény/szervezet/vállalkozás) neve: **Lébényi Települési Értéktár Bizottság**

2. A javaslatot benyújtó személy vagy a kapcsolattartó személy adatai:

Név: **Gulyásné Kaszás Marianna (a Lébényi Települési Értéktár Bizottság elnöke)**

Levelezési cím: **9155 Lébény, Fő út 47.**

Telefonszám: **+36-96/360-033 11. mellék**

E-mail cím: **hivatal@lebeny.hu**

**II. A NEMZETI ÉRTÉK ADATAI**

1. A nemzeti érték megnevezése: **SZENT JAKAB PLÉBÁNIATEMPLOM LÉBÉNY**

2. A nemzeti érték szakterületenkénti kategóriák szerinti besorolása:[[1]](#footnote-2):

|  |  |  |
| --- | --- | --- |
| * agrár- és élelmiszergazdaság
 | * egészség és életmód
 | * **épített környezet**
 |
| * ipari és műszaki megoldások
 | * kulturális örökség
 | * sport
 |
| * természeti környezet
 | * turizmus
 |  |
| a szakterületi besorolás indokolása: **A Lébényi Szent Jakab Plébániatemplom a nemzetségi monostorok egyik legkorábbi jellegzetes képviselője Magyarországon, egyúttal hazánk egyik legjelentősebb román stílusú építészeti műemléke, és mint ilyen, nemzeti értéket is jelent.**3. A nemzeti érték a magyarországi együtt élő népekhez, az államalkotó tényezőként elismert nemzetiségekhez kapcsolódó érték:* igen

 amely nemzetiség:[[2]](#footnote-3)* **nem**

4. A megyei értéktárba felvételre javasolt nemzeti értéket tartalmazó települési/tájegységi értéktár megnevezése és a felvétel dátuma: **Lébényi Települési Értéktár, 2020. október 15.** 5. A nemzeti érték rövid, szöveges bemutatása, egyedi jellemzőinek és történetének leírása, a megjelölt szakterületi kategória indokolása (amennyiben nemzetiséghez kapcsolódó érték, a nemzetiségi vonatkozások, a nemzetiséghez való kötődés bemutatása):**Több mint nyolcszáz éve áll Lébény központjában hazánk egyik legrégebbi, épségben megmaradt, ma is élő, működő, Árpád-kori műemlék temploma, kora építészetének jellegzetes képviselője.****Jelentőségét növeli, hogy Magyarországon ebből a korból való, hasonló, háromhajós templomok közül épségben alig néhány maradt fenn, /Türje, Ócsa, Bélapátfalva, Ják/. A város központjában álló templom, magasba emelkedő tornyaival, zömök, erőteljes tömegével uralja a teret, magához vonzza a tekintetet. Évente több ezren keresik fel, hogy gyönyörködjenek méltóságteljes szépségében. Építéséhez legendák is fűződnek, /Pl. „A kővé vált bárányok” több változata, vagy a bárányokért vett kövek meséje/, ami szintén bizonyítéka annak, hogy építésétől kezdve, egész története során mennyire fontos szerepet játszott a helyiek életében, és milyen hatalmas értéket képvisel ma is.****Jellemzői:****A szép faragott kváderkövekből épült templom építészetileg hordozza a román stílusú építőművészet jellegzetes vonásait. Alaprajza az ókeresztény bazilikák hosszhajós elrendezését követi, a főhajó magasan kiemelkedik, a hajókat félköríves apszisok zárják. Kereszthajója nincs, mert a kevés számú szerzetes elfért a szentélyben.** **Homlokzati oldalát toronypár díszíti, a déli toronyban négy harang „lakik.” A falakon kevés díszítés található, a rézsűs kapuzatok viszont gazdagon díszítettek. A bimbós koszorús oszlopfőjű oszlopok, és a kapuívek közeit dús növényi ornamentika tölti ki. A déli kapun normann pálca díszítés látható, amely csak néhány korabeli hazai templomon van jelen. Figurális díszítés jellemzően alig található a kapuzatokon, és a falakon. Körbejárva a templomot, a faragott kváderköveken különböző bevésett jelek láthatók, ezek a „kőfaragó mesterjegyek”, az építőmunkát végző csoportok jelei.****A stílusjegyek a templombelsőben is megtalálhatók. A tornyok között húzódó urasági karzat, az alatta és a toronyaljában levő keresztboltozat, a hajókat elválasztó díszes oszlopfőjű oszlopsor, a főhajó faloszlopai eredeti formájukban maradtak meg.****Az egész templombelső méltóságot, ünnepélyességet sugall. Ezt erősítik a későbbi korokból származó, művészi, színes üvegablakok is, melyeknek különlegességét adja, hogy az összes Árpád-házi szent, valamint a magyar történelemben a hozzájuk kapcsolódó szentek alakja megjelenik az ábrázolásokban. A mellékhajók apszisait Árpádházi Szent Erzsébetet, és Szent Józsefet, a főhajó apszisát Szent Gellértet, Keresztelő Szent Jánost, és Szent Adalbertet ábrázoló üvegképek díszítik. Ezek Klein bécsi festőművész alkotásai, a 19. századi felújításkor készültek. Az északi mellékhajó ablakaiban az Árpádház női szentjeit, Szent Margitot, Boldog Gizellát, Boldog Jolánt, és Szent Kingát, a déliében férfi szentjeit, Szent István királyt, Szent Imre herceget, és Szent László királyt ábrázolják az ablakképek, ezeket Árkayné Sztehlo Lili neves üvegművészünk készítette 1953-ban.****A templombelsőhöz illeszkedő oltárok, a szószék, a 19. századi felújítás alkalmával kerültek a templomba, a felújítást irányító August Essenwein neves bécsi építész tervei alapján készültek, Anselm Sikinya fafaragóművész müncheni műhelyében. A főoltár különleges. Szárnyasoltár, a szárnyakon a négy neves egyháztanító alakja, középpontjában Szent Jakab apostol, a templom védőszentjének szobra, az oltár felső részén pedig a Szentháromság, és a Golgota együttes ábrázolása látható. A mellékoltárok a Boldogságos Szűz, illetve a vértanú Antiochiai Szent Margit tiszteletére állíttattak. A szószék mellvédjén a négy evangélistát látjuk attribútumaikkal együtt ábrázolva, a hangvetőn pedig a főoltár szárnyain is ábrázolt egyháztanítók szobrai állnak, tetején pedig a Jó Pásztor alakja.****A templom története:****A Szent Jakab templom története szervesen összekapcsolódik Lébény történetével. A hosszú évszázadok alatt a helyiekkel együtt részese volt a történelmi eseményeknek, a nehéz időszakokban sokszor jelentett reménységet, és nyújtott menedéket az itt élők számára.****A 12. század végétől Magyarországon általánossá vált, hogy a megerősödött főúri réteg képviselői magán monostorokat alapítottak, amelyekhez tartozó kolostorokban szerzetesközösségek éltek, és szolgáltak. Így épült meg a lébényi templom is. Lébény akkori birtokosai a Győr nemzetség tagjai, Pot és Csépán ispánok, valamint testvéreik, az Imre királytól 1199-ben visszakapott birtokukon először templomot, és hozzá tartozó kolostort építettek, majd a birtokkal együtt a „fekete barátoknak”, a bencés szerzeteseknek adományozták. Az alapítás, és építés a korabeli okiratok tanúsága szerint 1206-tól, 1212–ig tartott. 1212-ben már hiteles helyként működött, 1213-ból pedig már tudunk a monostor első apátjáról is.****Az építkezés nem volt egyszerű, a környéken nem volt kőbánya, a faragott mészkő kváderkövek a mai fertőrákosi kőfejtőből származnak, ide szállításuk valószínű vízi úton történt. A régi feljegyzések, és szájhagyomány szerint a közelben folyt a Dunának egy mellékága, ezen hozták a köveket.****A hosszú évszázadok alatt sok megpróbáltatás érte a templomot. A tatárjárást szerencsére túlélte, bár a falut kifosztották, és felgyújtották a visszavonuló hadak. 1478-ban a Mátyás királlyal hadban álló német seregek is kifosztották, felégették, teljesen romos állapotba került, pusztulásnak indult. Az uralkodó, hogy helyreállíthassák, segítségként visszaadatta a monostor korábban elvesztett birtokait és adómentessé tette halászó helyeiket.****1529-ben a Bécset ostromló Szulejmán seregei a sikertelen hadjárat után visszavonulóban feldúlták, kifosztották Lébényt, felgyújtották a templomot. Ennek következtében ledőlt az északi torony, és beszakadt a főhajó boltozata, a szerzetesek az állandó török veszélytől tartva pedig elhagyták a kolostort, visszamentek Szent Márton hegyére. A templom pedig több mint száz évre romos, egyre pusztuló állapotba került. Időnként fennmaradása is kétségessé vált. 1563-ban a tető és boltozat nélküli templomot el akarták bontani, hogy köveivel a török által ostromlott Győr várát megerősítsék. Szerencsére a feladatra ideküldött olasz építőmunkások felismerve értékét, megtagadták a lebontást, így megmenekült a templom.****1631-ben végrendelet útján a monostor a Jezsuita rend tulajdonába került, ők állították helyre a tornyot és a beszakadt boltozatot. Ekkor került az eredeti keresztboltozat helyére a most is álló dongaboltozat, az északi toronyra pedig a téglával való pótlás. Fontos adat, hogy ezzel majdnem egy időben a királyi kamarától a Zichy család megvásárolta Lébény és Szentmiklós birtokterületeit, ezáltal két évszázadig ők lettek a falu birtokosai, és egyben a templom kegyurai. Egészen 1844-ig meghatározó szerepük volt Lébény, és a templom életében.****1683-ban a török ismét Bécs ellen indult. A vesztes csata után visszavonuló Kara Musztafa hadával feldúlta, felégette a templomot, és a kolostort. A felújítást ismét a jezsuiták végezték. Ekkor kapták a tornyok sátortetős borításukat, amelyek egészen az 1841-es, Lébényben pusztító tűzvészig maradtak fenn.****Rendjük feloszlatásakor, 1773-ban a jezsuiták elhagyták Lébényt, ettől kezdve a templom plébániatemplom, kegyura a Zichy család.****1841-ben hatalmas tűzvész pusztított a településen, mely az egyébként is rossz állapotú, a kegyurak által is kevésbé támogatott templomot sem kímélte, teljesen kiégett. Annyira leromlott, hogy felmerült a lebontás gondolata. Szerencsére a kegyúr és Moson megye összefogva használható állapotba hozatták, ekkor kerültek neobarokk sisakok a tornyokra. Egy átfogó, külső-belső nagy felújítást azonban már nem lehetett sokáig halogatni.****Erre a teljes körű felújításra 1862-től -1879-ig került sor.** **Dingraff Gáspár plébános nagyon szívén viselte szeretett temploma rossz állapotát, mindenképpen azon volt, hogy felújítsák. Felkérésére, August Essenwein neves bécsi építész elkészítette a felújítási tervet. A terv megtekintése után báró Sina János, a templom új kegyura is hozzájárulását adta a munkálatokhoz, és jelentős anyagi segítséget is nyújtott. A felújítás végül széleskörű összefogással valósult meg, nagyon sok adomány is érkezett.** **A restaurálás célja a templom eredeti formájának visszaalakítása volt. Első lépcsőben a belső tereket hozták rendbe. A falakról leszedték az évszázadok alatt, sokszor szakszerűtlenül felvitt, 15 centiméter vastag vakolat és mészrétegeket, majd az előtűnt kváderkövek felszínét stokkoló kalapáccsal kiegyengették, a letört díszítőelemeket pótolták, vagy újra faragták. A főhajó téglaboltozatát bevakolták, és a falakkal egyező kőmintát festettek rá.****Második lépcsőben a templom külsejét újították meg. A falak elmállott köveit újakra cserélték, a tornyokat megmagasították, tetejükre a templom stílusához illő, csűrlős tető került. Ekkor került lebontásra az addig kétszintes sekrestye felső része, alsó részébe pedig háromosztatú, íves ablakot vágtak. A kapuzatok díszítményeit kijavították. A főkapu ívmezőjébe a már említett Klein bécsi festőművész által készített, a Három Királyok hódolását ábrázoló freskó került. A kapu fölött a felújítás emlékére márványba vésett kronosztikont helyeztek el, melynek jelentése: „Íme újra élek, az épség újra megadatott nekem”. Kiemelt betűit összeolvasva, a restaurálás befejező évét kapjuk. E nagyméretű felújítás kapcsán került a templomba a korábban már említett neoromán belső berendezés is, mely ma is ékessége. Ekkor kapta a templom ma is működő két manuálos orgonáját, amely a neves bécsi Hesse műhelyben készült 1856-ban.** **Az északi mellékhajó falán vörösmárvány emléktábla őrzi azok emlékét, akik áldozatos munkájukkal, nagylelkű adományaikkal hozzájárultak e gyönyörű műemlék újjászületéséhez.****Fontos megjegyezni, hogy Magyarországon a Lébényi Templom volt az elsőként restaurált műemlék. Az itt szerzett tapasztalatok szolgáltak mintául a későbbi, hasonló felújításoknál. Legutóbbi nagyobb felújítása 2010-2012-ben volt, a beázások miatt új tetőborítást kapott, a külső falakról a 130 év alatt rátapadt szennyeződéseket letisztították, a főhajó boltozatát újra vakolták. Vele együtt megújult a hozzá tartozó kolostor megmaradt része is, ami ma látogatóközpontként működik.** 6. Indoklás a megyei értéktárba történő felvétel mellett:**A Lébényi Templom azon kevés, Magyarországon fennmaradt középkori művészettörténeti emlékek sorába tartozik, melyek a romanika építészetéből maradtak ránk. Történeti értéke is jelentős, a 13. században általánossá vált nemzetségi monostor építés jellegzetes példája. Ebben a vonatkozásban Győr- Moson- Sopron megyében egyedülálló építészeti érték.**7. A nemzeti értékkel kapcsolatos információt megjelenítő források listája (bibliográfia, honlapok, multimédiás források):**1. KALAUZ A LÉBENYI TEMPLOMHOZ MOSONVÁRMEGYÉBEN – Kreskay Antal 1879****2. A LÉBÉNYI KÖZÉPKORI BENCÉS TEMPLOM ÉS APÁTSÁG -Barcza Leander Dr. 1929****3. LÉBÉNY KÖNYVE – Kiszeli Lajos 2008, 2014****4. SZÁZ MAGYAR FALU KÖNYVESHÁZA, LÉBÉNY- Thullner István****5. MOSONY VÁRMEGYE helytörténeti olvasókönyv – Thullner István****6. TÁJAK KOROK MÚZEUMOK KISKÖNYVTÁRA – 117., 785. kötetek**8. A nemzeti érték hivatalos weboldalának címe: <http://www.szentjakabtemplom.hu/> |

**III. MELLÉKLETEK**

1. *21 db fényképfelvétel* (A megyei értéktárba felvételre javasolt nemzeti érték fényképe vagy audiovizuális-dokumentációja)
2. *A Lébényi Szent Jakab Plébánia plébánosának támogató* levele (A Htv. 1. § (1) bekezdés *m)* pontjának való megfelelést valószínűsítő dokumentumok, támogató és ajánló levelek)
3. *Kovács Gábor polgármester a fényképdokumentáció felhasználására vonatkozó hozzájáruló nyilatkozata* (A javaslatban megadott adatok kezelésére, illetve a benyújtott teljes dokumentáció, - ideértve a csatolt dokumentumok, saját készítésű fényképek és filmek felhasználására is - vonatkozó hozzájáruló nyilatkozat)
4. *A Lébényi Helyi Értéktár Bizottság 2/2020. (X.15.)* *határozata- (*A nemzeti érték felvételéről a 4. pontban megjelölt értéktárba felvevő döntés másolata)
1. Egy szakterületenkénti kategória megjelölése lehetséges. [↑](#footnote-ref-2)
2. Kérjük, jelölje és nevezze meg, amennyiben magyarországi együtt élő népekhez, az államalkotó tényezőként elismert nemzetiségekhez kapcsolódó az érték. [↑](#footnote-ref-3)